作者:毛滂
標題:沁園春
內容:秀稟元精，靈鍾崧嶽，命世大賢。自飛英任路，承流百里，郎官星彩，輝映經躔。勁柏凌霜，香梅嬌雪，珪月彎彎新上弦。垂弧節慶，麒麟古夢，此夜初圓。羅川。父老欣然。算善政、古來誰與肩。念桃陰濃密，瓜期咫尺，雙鳧難駐，便欲朝天。爭把丹青，繪成芝宇，立作生祠千載傳。仍知道，看它時畫像，別有凌煙。